Boer sterk aan ná Mpuma-plaasaanvalArgieffoto Hennie Gerber (72) sterk aan in die hospitaal nadat hy Saterdagoggend omstreeks 03:00 tydens ŉ plaasaanval op sy plaas in Breswol in die Sundra-omgewing, Mpumalanga, geskiet is. Gerber is in die maag geskiet toe vyf aanvallers op die plaas toegeslaan het. Derek Bester, voorsitter van die plaaslike buurtwag, die Sundra Rietkol Bulldogs, het aan Maroela Media gesê Gerber het reeds ŉ operasie ondergaan en die patroon is verwyder. ŉ Buurvrou het aan Maroela Media bevestig Gerber is steeds in die hoësorgeenheid van die hospitaal en ŉ deel van sy dikderm moes tydens die operasie verwyder word. “Hy is in baie pyn,” het sy gesê. Gerber se vrou was saam met hom in die huis ten tyde van die voorval, maar hy kon verhoed dat die aanvallers die huis betree toe hy vermoedelik een of meer van die aanvallers geskiet en hulle gevlug het. Maroela Media verneem Gerber was in sy jong dae ŉ polisiebeampte. Die egpaar se kinders staan hul ouers in die hospitaal by. Brig. Leonard Hlathi, woordvoerder van die polisie, het gesê vyf mans, waarvan een Shangaan gepraat het, het die werkers op die plaas se huis deur die venster betree en hulle gyselaar gehou. “Hulle het een werker, die 70-jarige Elias Piet Skhosana, met ŉ vuurwapen gedreig en hom gedwing om aan sy werkgewer se deur te gaan klop.” Volgens Hlathi was twee van die vyf verdagtes gewapen en hulle het omstreeks 03:00 aan Gerber se deur geklop. “Toe Gerber die deur oopmaak, het Skhosana hom gewaarsku daar is ‘tsotsi’s’ en ŉ skietery het gevolg.” Gerber is in die maag geskiet en ER24 het hom na Parkland-hospitaal in Springs geneem. Niemand is nog in verband met die voorval in hegtenis geneem nie.